Kommer oor Dros-verkragter wil appelleerNicholas Ninow in die hof. (Foto: Mia Spies/eNuus) Die #NotInMyName-beweging het met ontsteltenis gereageer op die nuus dat die sogenaamde Dros-verkragter Nicholas Ninow aansoek om verlof tot appèl gaan doen. Die Nasionale Vervolgingsgesag (NVG) kon egter nie bevestig of Ninow teen die uitspraak of vonnis, of albei, gaan appelleer nie. Ninow sal Vrydag in die hooggeregshof in Pretoria die aansoek bring. Themba Masango, sekretaris van #NotInMyName, meen Ninow het geen gronde om te appelleer nie en dat dit onstellend is dat die saak enigsins aangehoor gaan word. “Dit moes onmiddellik en stilletjies van die hand gewys geword het.” Ninow is op 17 Oktober 2019 lewenslank tronk toe gestuur deur regter Mokhine Mosope vir die verkragting van ŉ sewejarige dogtertjie. Masango meen die regstelsel beskerm steeds diegene wat tronk toe gestuur word en wie se regte eintlik “opgeskort” moes word. “Die president weier om ŉ noodtoestand te verklaar met betrekking tot die afskuwelike aanvalle op vroue en kinders en die SAPD voldoen nie aan die Wet op Gesinsgeweld wat die president wil wysig nie, en dit dra by tot die gebrek aan vertroue wat die publiek in die regstelsel het.” Nicholas Ninow. (Foto: Thobile Mathonsi/ANA) Ninow is skuldig bevind aan verkragting, die besit van onwettige middels en dwarsboming van die gereg. Hy het skuldig gepleit dat hy die kind in 2018 in die badkamer van ŉ restaurant in Pretoria verkrag het. “Ons is hartseer en teleurgesteld dat ‘n onskuldige kind wat net probeer om ‘n normale lewe te hê, steeds deur die Suid-Afrikaanse regstelsel geviktimiseer word,” het Masango gesê. Mosope het Ninow ook vyf jaar tronkstraf opgelê vir die besit van onwettige middels en nóg vyf jaar vir dwarsboming van die gereg. Laasgenoemde vonnis word gelyklopend met die vonnis vir verkragting uitgedien. Die regter het ook beveel dat Ninow se naam in die register van seksoortreders opgeteken word. ŉ Forensiese maatskaplike werker van die polisie het tydens die verhoor getuig oor die uitwerking wat die verkragting op die kind gehad het. Sy het gesê die voorval het nie net die kind nie, maar ook haar uitgebreide familie diep geraak en dat die verkragting haar waarskynlik lewenslank gaan bybly.